Николай Лилиев
Към слънцето

chitanka.info

В небесата къдрав плам

разпилява бледни рози,

в свойте приказни чертози,

Слънце, ти заспиваш там!

Ний, чеда на тъмен жребий,

гоним волния ти път,

и в затмението тебе

нашите молби следят.

Над задрямали води

ти разплиташ къдри златни,

и сред ниви необхватни

пламват твоите следи.

Висините отгадават

неразбрания ни вик,

вихрени крила разсяват

сенките на твоя лик.

Твоят блясък ни гори,

твойта власт ни упоява,

химн в душите ни запява

по бленувани зори.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.